Seun (6) sterf in N3-ongelukArgieffoto: Netcare 911 ŉ Sesjarige seun is dood en sy gesin beseer, nadat hul voertuig Sondag in die vroeë oggendure verskeie kere op die N3-snelweg naby Frankfort in Vrystaat gerol het. Chris Botha, woordvoerder van Netcare 911, het gesê die ongeluk het omstreeks 04:30 gebeur. “Die motor waarin die gesin, twee volwassenes en twee kinders, gery het, het die pad verlaat en verskeie kere gerol,” het Botha gesê. “Die seun was reeds dood met paramedici se aankoms op die toneel. Die twee volwassenes en ŉ kleuter het ernstige beserings opgedoen.” Die pasiënte is op die toneel gestabiliseer en na nabygeleë hospitale geneem vir verdere behandeling. Die oorsaak van die ongeluk word ondersoek.